b'\n_START_ARTICLE_\nChichestrska stolnica\n_START_SECTION_\nZgodovina\n_START_PARAGRAPH_\nStolnica je bila zgrajena, da bi nadomestila stolnico, ki jo je leta 681 ustanovil sveti Wilfrid za Ju\xc5\xbeno Sa\xc5\xa1ko v Selseyju. Sede\xc5\xbe \xc5\xa1kofa so prenesli leta 1075. Posve\xc4\x8dena je bila leta 1108 pod \xc5\xa1kofom Ralphom de Luffo. Zgodnej\xc5\xa1i prizidek je bila kapela svetega Pantaleona ob ju\xc5\xbenem transeptu (zdaj kanonska zakristija), verjetno za\xc4\x8deta tik pred po\xc5\xbearom leta 1187, ki je uni\xc4\x8dil stolnico in velik del mesta. Po po\xc5\xbearu sta bili potrebni precej\xc5\xa1nja obnova ladje in zamenjava uni\xc4\x8denega lesenega stropa z dana\xc5\xa1njim kamnitim obokom, verjetno delo Walterja Coventryja. Stolnica je bila ponovno posve\xc4\x8dena leta 1199. _NEWLINE_V 13. stoletju je bil kon\xc4\x8dan osrednji stolp, obnovljen normanski apsidalen vzhodni konec z Marijino kapelo, na vsaki strani ladje je bila dodana vrsta kapel, ki sestavljajo dvojni korni obhod, kot ga najdemo v \xc5\xa1tevilnih francoskih stolnicah. Zvonik je bil kon\xc4\x8dan okoli leta 1402, samostojen zvonik pa zgrajen na severozahodnem koncu._NEWLINE_Leta 1262 je bil Richard de la Wyche, ki je bil \xc5\xa1kof od 1245 do 1253, kanoniziran kot sveti Rihard Chichestrski. Zaradi njegovega relikviarija je stolnica postala romarski kraj. Na za\xc4\x8detku angle\xc5\xa1ke reformacije leta 1538 so ga morali uni\xc4\x8diti. Leta 1642 so stolnico oblegali parlamentarni vojaki._NEWLINE_Stolpi so imeli zaradi posedanja posebej nesre\xc4\x8dno zgodovino, kar pojasnjuje polo\xc5\xbeaj zvonika iz 15. stoletja, odmaknjenega od stolnice. Fasada jugozahodnega stolpa je propadla leta 1210 in je bila obnovljena. Severozahodni stolp se je zru\xc5\xa1il leta 1635 in ni bil obnovljen do leta 1901. Zid zvonika je bil zgrajen v 14. stoletju in ga je v 17. stoletju popravil sir Christopher Wren. Pre\xc5\xbeivel je udar strele leta 1721 in je stal 450 let, preden se je zru\xc5\xa1il 21. februarja 1861, na sre\xc4\x8do ni nih\xc4\x8de umrl. }} Za obnovo je bil ustanovljen sklad in prispevala je tudi kraljica Viktorija. Replika starega stolpa in zvonik sta bila rekonstruirana. Konstrukcija je bila dvignjena za pribli\xc5\xbeno 1,8 m, delo je vodil sir George Gilbert Scott, in je bilo kon\xc4\x8dana v petih letih.  Zdaj je visok 82 metrov. Ru\xc5\xa1evine prvotnega zvonika so bile uporabljene za gradnjo nekdanje zahodne samostanske kapele.\n_START_SECTION_\nArhitektura\n_START_PARAGRAPH_\nZa angle\xc5\xa1ke stolnice in tudi za chichestrsko je zna\xc4\x8dilna dolga in pestra zgodovina zgradbe, zaznamovana s \xc5\xa1tevilnimi nesre\xc4\x8dami. Arhitekturna zgodovina se ka\xc5\xbee v strukturi, ker so graditelji razli\xc4\x8dnih obdobij gradili v razli\xc4\x8dnih slogih in s spreminjajo\xc4\x8do se tehnologijo. Notranji in zunanji deli prvotne normanske stolnice se razlikujejo od poznej\xc5\xa1ega gotskega dela z masivno konstrukcijo in okroglimi zgornjimi okni. Prav tako je mogo\xc4\x8de dolo\xc4\x8diti razli\xc4\x8dne gotske sloge od konca 12. pa do 15. stoletja._NEWLINE_Tloris je v obliki kri\xc5\xbea, tremi ladjami in korom ter pre\xc4\x8dno ladjo. Zna\xc4\x8dilno angle\xc5\xa1ko je, da je  vzhodni konec zgradbe dolg v primerjavi z ladjo, ima kvadraten zaklju\xc4\x8dek in \xc5\xa1trle\xc4\x8do Marijino kapelo. Prav tako zna\xc4\x8dilno angle\xc5\xa1ka je ureditev para stolpov na zahodni strani in ve\xc4\x8dji osrednji stolp nad kri\xc5\xbei\xc5\xa1\xc4\x8dem.  Njegov tloris je nenavaden za Anglijo, saj ima dvojne ladje. Kri\xc5\xbeni hodnik je na ju\xc5\xbeni strani objekta._NEWLINE_Stolnica je majhna za normanske stolnice v primerjavi s stolnico v Winchestru, Elyju in Peterboroughu. Velik del prvotne normanske zgradbe je v ladji, transeptu, kri\xc5\xbeanju in sosednjih obokih kora. Po vi\xc5\xa1ini si sledijo obi\xc4\x8dajne tri faze arkade, galerija in svetlobno nadstropje. Podobno je v Winchestru, kjer so arkade sorazmerno nizke in slonijo na trdnih slopih namesto stebrih. V galeriji zgoraj je vsak \xc5\xa1irok prostor razdeljen na dva dela s stebri\xc4\x8dki tako, kot je zna\xc4\x8dilno za romansko arhitekturo. _NEWLINE_Po po\xc5\xbearu leta 1187 je bilo svetlobno nadstropje obnovljeno, celotna zgradba pa je dobila rebrast obok. Vzhodni konec je bil podalj\xc5\xa1an s kro\xc5\xbenim ambulatorijem in sestavlja kvadraten retrokor ali prezbiterij z lancetnimi okni v slogu, ki je prehoden med normanskim in gotskim. Novej\xc5\xa1e arkade in svetlobno nadstropje ima ohranjene okrogle loke iz prej\xc5\xa1nje normanske arhitekture. Obok je v zgodnjeangle\xc5\xa1kem gotskem slogu (Early English), zunaj podprt z oporniki in velikimi fialami na vzhodnem koncu. V tem \xc4\x8dasu je bila celotna notranjost prenovljena, velik del z zidom iz klesanca. Vsak slop je okra\xc5\xa1en z ob\xc4\x8dutljivim temnim purbe\xc5\xa1kim marmorjem (fosiliziran apnenec z otoka Purbeck, polotok v jugovzhodnem Dorsetu) s kapiteli z listjem, v kontrastu s kapiteli iz apnenca na slopu. Celoten program del je verjetno vodil Walter Coventry. Ladja je bila pozneje razdeljena od kora z elegantno pravokotno korno pregrado s tremi obokanimi odprtinami, ki se imenuje Arundelska pregrada (Arundel Screen). Odstranjena je bila sredi 19. stoletja, vendar obnovljena leta 1961._NEWLINE_Zasnova osrednjega stolpa, ki jo je zvesto reproduciral George Gilbert Scott, je v zgodnjem angle\xc5\xa1kem slogu. Na vsaki strani ima dva para visokih odprtin, obdanih z globokimi ornamenti._NEWLINE_Prvotni zvonik, ki je bil prav tako zidan, je bil zgrajen v poznem 14. stoletju pod vodstvom Johna Masona (umrl okoli leta 1403), ki je zgradil tudi Vikarjevo dvorano. Slog in konstrukcija zvonika o\xc4\x8ditno temeljita na stolnici v Salisburyju, vendar pa ni tako zelo visok, verjetno zaradi pogrezanja. Marijina kapela, zgrajena na vzhodu retrokora, je dolg ozek prostor z velikimi okni v poznogotskem (perpendicular) slogu 13. stoletja._NEWLINE_Druge zgradbe, povezane s stolnico, so samostojni zvonik iz za\xc4\x8detka 15. stoletja, najverjetneje delo Williama Wynforda, ki je oblikoval tudi kri\xc5\xbeni hodnik, z odprtinami v poznogotskem slogu. Kr\xc5\xa1\xc4\x8danski dobrodelni varovani domovi svete Marije v Chichestru, ki so povezani s stolnico, so iz 13. stoletja. Srednjeve\xc5\xa1ka siroti\xc5\xa1nica, povezana s prej omenjeno hi\xc5\xa1o, je ena od le dveh takih na svetu, druga je v Nem\xc4\x8diji.\n_START_SECTION_\nZakladnica\n_START_PARAGRAPH_\nStolnica ima \xc5\xa1tevilne zaklade in umetni\xc5\xa1ka dela, najbolj dragocena sta dva izrezljana reliefa iz 12. stoletja, ki sta izjemna redkost v angle\xc5\xa1kem kiparstvu. Drug anti\xc4\x8dni zaklad so ostanki rimskega mozaika v tlaku, ki ga je mogo\xc4\x8de videti skozi stekleno okno, in vrsta 38 srednjeve\xc5\xa1kih mizerikordij iz leta 1330, ki so pod sede\xc5\xbei kornih klopi, kljub temu da so drugi deli ve\xc4\x8dinoma viktorijanska rekonstrukcija. _NEWLINE_Med znanimi grobovi so grob Gustava Holsta, gotski "Arundelov grob", ki ka\xc5\xbee le\xc5\xbee\xc4\x8dega Richarda FitzAlana, 10. grofa Arundelskega (1313\xe2\x80\x931376), ki dr\xc5\xbei za roko svojo drugo \xc5\xbeeno Eleanoro Lancastrsko (1318\xe2\x80\x931372) . Grobnica je opisana v pesmi An Arundel Tomb Philipa Larkina. Leonard Bernstein je za stolnico sestavil Chichestrske psalme._NEWLINE_Stolnica ima veliko sodobnih umetni\xc5\xa1kih del, tudi tapiserije Johna Piperja in Ursule Benker-Schirmer, okno Marca Chagalla, sliko Grahama Sutherlanda (Noli me Tangere), skulpturo in napis Johna Skeltona in retabel v kapeli Janeza Krstnika, delo Patricka Procktorja. Zunaj stolnice stoji bronast kip svetega Riharda Chichestrskega, delo Philipa Jacksona.\n_START_SECTION_\nGlasba\n_START_PARAGRAPH_\nV stolnici so orgle, imajo pevski zbor, saj so obredi vsak dan in ob posebnih dneh. V njej so tudi koncerti vseh drugih zvrsti glasbe, verske in posvetne.\n_START_SECTION_\nOrgle\n_START_PARAGRAPH_\nOrgle so v stolnici skoraj neprekinjeno \xc5\xbee od srednjega veka s premorom v \xc4\x8dasu Commonwealtha. Trenutno je v njej pet orgel razli\xc4\x8dnih velikosti in slogov, z glavnimi, ki datirajo v obdobje obnove angle\xc5\xa1ke monarhije, ki se je za\xc4\x8dela leta 1660, do orgel iz poznega 18. stoletja in zadnjih treh: ladijske orgle, Walker, ki so majhne prenosne orgle v baro\xc4\x8dnem slogu, Allen, zgodnji primer digitalnih elektronskih orgel, ki datirajo v konec 20. stoletja._NEWLINE_Nekaj znanih skladateljev, tudi Thomas Weelkes in John Reading, je bilo stolnih organistov. Anne Maddocks (pomo\xc4\x8dnica organista, 1942\xe2\x80\x931949) je bila prva \xc5\xbeenska v dr\xc5\xbeavi, ki je imela tako delovno mesto v stolnici, druga je bila Sarah Baldock (organistka in zborovodja, 2008\xe2\x80\x932014).\n_START_SECTION_\nZbor\n_START_PARAGRAPH_\nPevski zbor sestavlja 14 pevcev in pevk, \xc5\xa1tirje pripravniki in \xc5\xa1est laikov vikarjev, ki so profesionalni glasbeniki._NEWLINE_V \xc5\xa1olskem letu ima zbor osem nastopov vsak teden. Poleg petja se pevci in pevke u\xc4\x8dijo klavir in orkestralne instrumente, najmanj 18 ur tedensko porabijo za glasbeni nastop._NEWLINE_Zbor redno nastopa v tujini in je v zadnjih letih obiskal Francijo in severno Bavarsko (Bamberg, Bayreuth, N\xc3\xbcrnberg in W\xc3\xbcrzburg) in pogosto obiskuje Chartres. Leta 2005 je bil zbor na turneji v Ju\xc5\xbeni Afriki.\n_START_SECTION_\nKoncerti\n_START_PARAGRAPH_\nStolnica gosti \xc5\xa1tevilne koncerte in zagotavlja prostor gostujo\xc4\x8dim umetnikom z vsega sveta._NEWLINE_Stolnica ne omejuje glasbe samo na klasi\xc4\x8dno,  saj je v njej nastopila rok skupina Pink Floyd, ki je igrala na pogrebu svojega mened\xc5\xbeerja Steva O\'Rourka. _NEWLINE_Drugi izvajalci so bili \xc5\xa1e Bob Geldof, Rolf Harris in The Hollies.\n_START_SECTION_\nPtice\n_START_PARAGRAPH_\nStolnica je gnezdi\xc5\xa1\xc4\x8de sokola selca, ki uporablja luskasto kupolo na dnu zvonika. Trije samci in ena sami\xc4\x8dka so se izvalili aprila 2009. V obdobju gnezdenja so posneli mladi\xc4\x8de v notranjosti stolnice in jih prikazali na spletni strani.\n_START_SECTION_\nFilm\n_START_PARAGRAPH_\nV 10. epizodi 1. sezone BBC-jeve televizijske komi\xc4\x8dne serije Lete\xc4\x8di cirkus Montyja Pythona je \xc5\xa1portnik Ron Obvious (igral ga je Terry Jones) posku\xc5\xa1al pojesti stolnico, ko se mu ni posre\xc4\x8dilo sko\xc4\x8diti \xc4\x8dez Rokavski preliv.'